ANC muilband LP oor Zuma-uitsprakeMondli Gungubele. Foto: Flickr/GovernmentZA Gautengse leiers van die ANC het die LP Mondli Gungubele opdrag gegee om nie verdere uitsprake teen pres. Jacob Zuma te maak nie. Dié verbod kom te midde van versoeke van Luthuli Huis dat Gungubele gedissiplineer moet word. Hope Papo, die ANC se provinsiale sekretaris in Gauteng, het gesê Gungubele het die geleentheid gekry om homself te verduidelik. “Hy is hierna versoek om nie verdere uitsprake in die openbaar te maak nie. Hy het die advies aanvaar en homself daartoe verbind om dit nie weer te doen nie.” Volgens Papo het provinsiale beamptes ŉ beroep op alle ANC-lede gedoen om nie openbare uitlatings te maak oor kwessies wat intern bespreek en hanteer moet word nie. Gungubele, ŉ voormalige burgemeester van Ekurhuleni, het in die openbaar gesê dat hy die mosie van wantroue teen Zuma sal steun. Hy het gesê hy het geen vertroue in Zuma nie. Die mosie word op 8 Augustus aangehoor. Gungubele se uitlatings kom kort nadat LP Makhosi Khoza soortgelyke uitsprake gemaak het en dit haar ŉ tugverhoor op die hals gehaal het. Gwede Mantashe, die ANC se sekretaris-generaal, het leiers in Gauteng gemaan om op te tree teen Gubgubele vir sy “onaanvaarbare” gedrag. Baleka Mbete, speaker van die nasionale vergadering, moet nog besluit of die wantrouemosie deur middel van ŉ geheime stemming hanteer gaan word.